**DÔVODOVÁ SPRÁVA**

**A. Všeobecná časť**

Predloženým návrhom zákona sa mení a dopĺňa zákon NR SR č. 150/2013 Z.z. o štátnom fonde rozvoja bývania a zákon NR SR č. 443/2010 o dotáciách na rozvoj bývania a o sociálnom bývaní v znení neskorších predpisov (ďalej len „**návrh zákona**“).

**čl. I**

***podpora vlastného bývania***

Predkladaný návrh zákona má za cieľ vo všeobecnosti zvýšiť atraktivitu a sociálne možnosti pedagógov, odborných zamestnancov a vysokoškolských učiteľov (ďalej spoločne len ako „***učiteľ***“ alebo „***učitelia***“) a to tým, že im pomôže v živote s najnákladnejšou položkou a to bývaním. V čl. I zákonodarca rozširuje okruh osôb, ktoré môžu požiadať fond na podporu bývania o pôžičku na „kúpu bytu“ s dlhšou lehotou splácania a výhodnejším úrokom. Vzhľadom na aktuálny stav verejných financií a len pomalú tendenciu nárastu platov učiteľov preto zákonodarca vníma možnosť zvýhodnenej pôžičky na bývanie ako povinnosť spoločnosti vo vzťahu k učiteľom. Je prianím zákonodarcu, ako aj celej spoločnosti aby učiteľské povolania neboli len poslednou voľbou mladých ľudí pri ich rozhodovaní sa o svojej budúcnosti a preto je potrebné poskytnúť týmto učiteľom aj možnosť „jednoduchšieho“ alebo inak povedané „výhodnejšieho“ úveru na „kúpu“ bytu.

 **čl. II**

 ***nájomné byty pre učiteľov***

Je potrebné zdôrazniť, že „kúpa“ akejkoľvek nehnuteľnosti je vážnym okamihom v živote každého človeka, zákonodarca uvedomujúc si túto skutočnosť vychádza v ústrety touto úpravou učiteľom tým, že v rámci štátnej pomoci je možné si zo strany učiteľov prenajať byt od „štátu“ reprezentovaného napríklad obcou a to s pomerne nižšími nákladmi aké sú ponúkané na komerčnom trhu. Zákonodarca má za to, že predkladaný návrh zákona pomôže i menším obciam, aby tak „pritiahli“ učiteľov do svojich škôl na jednej strane a na druhej strane ponúkne učiteľom výhodnejšie podmienky i napriek rôznym nákladom na bývanie v rozličných častiach Slovenska. Je preto namieste predpokladať, že predkladaný návrh zákona i prostredníctvom nájomných bytov pre učiteľov zvýši sociálny status učiteľov i atraktivitu tohto povolania a tak v konečnom dôsledku pomôže k lepšiemu a kvalitnejšiemu vzdelávaniu detí a mladých ľudí.

**čl. III – účinnosť**

Predkladaný návrh zákona má účinnosť od 1. január 2016. Zákonodarca zvolil tento dátum účinnosti vzhľadom na dĺžku legislatívneho procesu a plánované zasadanie pléna Národnej rady Slovenskej republiky.

Navrhovaný návrh zákona je v súlade s právom Európskej únie, Ústavou Slovenskej republiky, ústavnými zákonmi Slovenskej republiky, so zákonmi Slovenskej republiky a s ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

Predkladaná návrh zákona nemá finančný, ekonomický, environmentálny vplyv, vplyv na zamestnanosť ani vplyv na informatizáciu spoločnosti.

**B. Osobitná časť**

**K čl. I** – Návrh zákona rozširuje kategóriu subjektov oprávnených požiadať o úver na kúpu nehnuteľnosti („bytu“) o pedagogického zamestnanca, odborného zamestnanca a vysokoškolského učiteľa, tak ako ich poznajú osobitné predpisy.

**K čl. II –** Návrh zákona rozširuje definíciu sociálneho bývania i o bývanie poskytnuté zo strany „štátu“ ako sociálnu výhodu pre osoby vykonávajúce povolania vo verejnom záujme, v tomto prípade ide o pedagogických zamestnancov, odborných zamestnancov ako aj vysokoškolských pedagógov.

Rovnako predkladaný návrh zákona rozširuje definíciu oprávnených fyzických osôb o osoby, ktoré vykonávajú povolanie vo verejnom záujme, tak ako je uvedené vyššie. Tieto osoby nemusia spĺňať finančný cenzus previazaný na životné minimum, podľa osobitných predpisov, nakoľko ide o sociálnu výhodu pre tieto povolania a tým podporu kvality celého vzdelávacieho systému.

 **K čl. III** – Účinnosť

 Je navrhovaný termín účinnosti návrhu zákona ku dňu 1. januáru 2016.